Pretoria-straat dalk na Mao Tse-tung vernoem?‘n Foto van die Pretoriase middestad Elmarie Linde, DA-raadslid, het uitgevaar teen die voorstel en na hom verwys as ŉ “massamoordenaar, ŉ rokjagter, ŉ leuenaar en ŉ dwelmbaron”. “Mao Tse-tung se naam is voorgestel en ondanks ŉ vurige debat en sekere opposisiepartye wat die voorstel teengestaan het, is dit goedgekeur,” het Linde gesê. Die Tshwane-metroraad meen egter Tse-tung verdien die nominasie. “Mao Tse-tung was ŉ revolusionêr in eie reg,” het Lebogang Matji, woordvoerder van die metroraad, gesê. “Dit is een van die kriteria wat die stad gebruik het om sy naam te kies. Terwyl die DA nie van die voorstel hou nie omdat hy ŉ diktator was, moet hulle in gedagte hou dat Andries Pretorius en Paul Kruger ook diktators was, maar dat die stad hulle name gehou het ter wille van nasiebou.” Die besluit om Tse-tung se naam by die Tshwane-metroraad se naambasis te voeg, is Donderdag tydens die maandelikse raadsvergadering aanvaar. Die name in die naambasis word gebruik om strate, plekke en geboue in die munisipale area te vernoem. Linde sê die ANC vier die dood van nagenoeg 70 miljoen mense in China deur Tse-tung se naam voor te stel. “Mao Tse-tung was so boos soos Hitler en Stalin en wou oorlog maak met Korea, wetend dat die verliese astronomies sou wees,” het sy gesê. Tse-tung was tot en met sy dood in 1976 die voorsitter van die Kommunistiese Party in China. Linde sê om Tse-tung se naam in Pretoria te gebruik sal doelbewus die land se struggle-jare ignoreer. “Die DA sal nooit toelaat dat ŉ straat of gebou na Mao Tse-tung vernoem word nie, aangesien dit amper so erg is as om plekke na Barend Strydom, Eugene de Kock of Clive Derby-Lewis te vernoem.”